KIRJALLINEN KYSYMYS E-2682/01

esittäjä(t): Maurizio Turco (NI) komissiolle

(3. lokakuuta 2001)

Aihe: Yhdistyneiden kansakuntien kansainvälisen huumeidenvalvontaohjelman johtajan esittämä lausunto

Yhdistyneiden Kansakuntien kansainvälisen huumeidenvalvontaohjelman johtaja Giuseppe Arlacchi totesi Famiglia cristiana -lehdessä 5. elokuuta 2001 julkaistussa haastattelussa, että vuoden 2001 lopun ja vuoden 2002 ensimmäisten kuukausien välisenä aikana Euroopassa on myytävänä yhä pienempi määrä heroiinia, että kyseinen heroiini on epäpuhdasta ja että sen hinta nousee huomattavasti.

Mitä mieltä komissio ja Euroopan huumausaineiden ja niiden väärinkäytön seurantakeskus ovat kyseisestä arviosta?

Mitä seurauksia tällaisesta tilanteesta voisi aiheutua kansanterveydelle ja yleiselle järjestykselle?

António Vitorinon komission puolesta antama vastaus

(26. marraskuuta 2001)

Yhdistyneiden kansakuntien kansainvälisen huumausaineohjelman (UNDCP) johtaja Giuseppe Arlacchi antoi lausuntonsa ennen New Yorkin dramaattisia tapahtumia 11. syyskuuta 2001 ja ennen Afganistanin tilanteen viimeaikaista kehitystä. Afganistan on maailman suurin heroiinin valmistukseen käytetyn laittoman oopiumin tuottaja. Koko maailmassa tuotetusta laittomasta oopiumista jopa 75 prosenttia on peräisin Afganistanista. Myös valtaosa yhteisön alueella saatavissa olevasta heroiinista on peräisin Afganistanista. Tilanne Afganistanissa on tällä hetkellä epäselvä ja eri lähteistä saatavat tiedot ristiriitaisia, joten olisi ennenaikaista spekuloida sillä, mikä vaikutus viimeaikaisilla tapahtumilla on heroiinin saatavuuteen yhteisön alueella.

Huumausaineita koskevan EU:n toimintasuunnitelman 20002004(1) eräänä tavoitteena on laittomien huumausaineiden saatavuuden selkeä vähentäminen viiden vuoden kuluessa. Tavoitteen saavuttamiseen tarvittaviin toimenpiteisiin kuuluvat ennen kaikkea ulkorajojen korkean turvallisuustason varmistaminen, yhteiset valvontaryhmät sekä rikos- ja lainvalvontatietojen tehokas hyödyntäminen. Jäsenvaltiot ovat EU:n toimintasuunnitelman ohella kehittäneet erilaisia huumeidenkäytön ehkäisyä, hoitoa ja kuntoutusta sekä huumausaineiden tarjontaa ja laitonta kauppaa koskevia strategioita ja toimenpiteitä. Strategioiden avulla luodaan yleiset suuntaviivat huumausaineisiin liittyvälle toiminnalle, ja niitä voidaan mukauttaa vastaamaan heroiinin ja muiden huumausaineiden saatavuuden vaihteluja.

Euroopan huumausaineiden ja niiden väärinkäytön seurantakeskukselta (EMCDDA) ja Europolilta saatujen tietojen mukaan laittoman heroiinin saatavuus, hinta ja puhtaustaso, samoin kuin heroiinin käyttäjien määrä, ovat viime vuosina pysyneet suhteellisen vakaalla tasolla.

Ottamatta millään tavalla kantaa kirjallisessa kysymyksessä esitetyn skenaarion toteutumisen todennäköisyyteen jotkut skenaarion mukaiset seuraukset voisivat mahdollisesti olla seuraavanlaisia. On todisteita siitä, että heroiinin hinnan noustessa ruiskun kautta tapahtuva käyttö tulee vielä suositummaksi kuin se on EU:n alueella tällä hetkellä. Se taas saattaa johtaa käyttäjien lisääntyneeseen altistumiseen tartuntataudeille (HIV/AIDS, hepatiitti jne.). Heikko puhtaustaso lisää epäpuhtauksien mukanaan tuomia riskejä. Lainvalvonnan kannalta ajatellen korkeammat hinnat voivat lisätä huumausaineisiin liittyvää rikollisuutta, erityisesti omaisuusrikoksia. Huumausaineiden vähäisempi saatavuus voi kuitenkin myös kannustaa käyttäjiä hakeutumaan hoitoon ja ehkäistä uusien, erityisesti nuorten käyttäjien värväämistä.

(1) KOM(2001) 301 lopullinen.